FI Euroopan unionin virallinen lehti CE 78/216

(2004/C 78 E/0221)

KIRJALLINEN KYSYMYS E-3058/03

esittäjä(t): Gabriele Stauner (PPE-DE) komissiolle

(17. lokakuuta 2003)

Aihe: Ristiriidat OLAFin ja komission lausunnoissa Datashop-tapauksessa

Kysyin komissiolta kirjallisessa kysymyksessäni E-2205/03 (1), miksi komissio vielä vuoden 2003 toukokuussa kehotti OLAFia jatkamaan tutkimuksiaan Planistat/Datashop-tapauksessa, vaikka tapaus oli siirtynyt Pariisin syyttäjäviranomaisen käsiteltäväksi jo 19. maaliskuuta 2003 tehdyn ilmoituksen jälkeen. Vastauksessaan komissio ilmoitti, että Datashop-tapauksessa on kaksi osatekijää: yhtäältä ulkoinen, Planistat Europe SA -yhtiön toimintaa koskeva osatekijä sekä toisaalta yhteisön virkamiehiä koskeva osatekijä.

Asiakirjat, jotka luovutettiin Pariisin syyttäjäviranomaiselle 19. maaliskuuta 2003, koskivat kuitenkin ainoastaan tapauksen ulkoista osatekijää. Michaele Schreyerin komission puolesta vielä 22. syyskuuta 2003 antaman vastauksen mukaan Pariisin syyttäjäviranomainen ei käsittele tapauksen sisäistä osatekijää. OLAFin pääjohtajan komission puheenjohtajalle 24. syyskuuta 2003 laatimasta selvityksestä käy kuitenkin ilmi, että Pariisin syyttäjäviranomainen tietää jo tapauksen sisäisestä osatekijästä (selvityksen s. 7: ”The French judicial authorities are in possession of the internal aspects relating to the doings of Community officials.”).

Miten tämä on mahdollista, vaikka OLAFin pääjohtajan 24. syyskuuta päivätyssä selvityksessä sanottiin, että OLAFin kertomusta tästä sisäisestä osatekijästä ei ollut toimitettu Ranskan oikeusviranomaisille vielä lainkaan (”The report of these internal aspects will be sent to the French judicial authorities very shortly.”)?

Kuka kertoi Pariisin syyttäjäviranomaiselle jo ennalta tapauksen sisäisestä osatekijästä, jos kertoja ei kerran ollut OLAF?

OLAFin pääjohtajan selvityksestä käy niin ikään ilmi, että OLAF aloitti tapauksen ulkoisen osatekijän tutkimukset vasta 18. maaliskuuta 2003 ja näiden tutkimusten tulokset ilmoitettiin Pariisin syyttäjäviranomaiselle jo seuraavana päivänä 19. maaliskuuta 2003. Miten tämä on mahdollista?

Michaele Schreyerin komission puolesta antama vastaus

(22. joulukuuta 2003)

Komissio haluaa korostaa, että Euroopan petostentorjuntavirasto (OLAF) vastaa itsenäisesti suorittamistaan tutkimuksista. OLAF ilmoitti komissiolle, että sen Pariisin syyttäjäviranomaiselle 19. maaliskuuta 2003 toimittama aineisto koski Euroopan yhteisöjen tilastotoimiston sopimuspuolta ja liittyi siten ulkoiseen tutkimukseen.

Pariisin syyttäjäviranomainen käynnisti 19. maaliskuuta 2003 toimitetun aineiston perusteella rikostutkinnan.

OLAFin neuvosta komissio päätti 10. heinäkuuta 2003 nostaa X:ää vastaan kanteen, jonka tarkoituksena on kattaa kaikki mahdolliset taloudelliset tappiot. Kuten arvoisa parlamentin jäsen voi todeta OLAFin pääjohtajan 24. syyskuuta 2003 päivätyn selvityksen perusteella, syyttäjä pyysi 4. elokuuta 2003 tutkintatuomaria ottamaan asian käsiteltäväksi. Selvityksessään OLAFin pääjohtaja ilmoitti lisäksi, että tapauksen sisäisiä osatekijöitä koskeva raportti toimitetaan Ranskan oikeusviranomaisille mahdollisimman pian.

OLAFin Pariisin syyttäjäviranomaiselle toimittamat asiakirjat ovat kansallisen oikeusmenettelyn alaisia ja niitä koskee siten rikosasioihin sovellettava salassapitovelvollisuus. Komission tehtävä ei ole kommentoida tätä aineistoa.

(1) EUVL C 70 E, 20.3.2004, s. 80.